钦定古今图书集成/历象汇编/岁功典/第080卷 > 《遵生八笺》 > 冬季摄生消息论
## 钦定古今图书集成/历象汇编/岁功典/第080卷 > 《遵生八笺》 > 冬季摄生消息论

冬三月，天地闭藏，水冰地坼，无扰乎阳，早卧晚起，以
待日光，去寒就温，毋泄皮肤，逆之肾伤，春为痿厥，奉
生者少，斯时伏阳在内，有疾宜吐，心膈多热，所忌发
汗，恐泄阳气故也。宜服酒浸补药，或山药酒一二杯，
以迎阳气，寝卧之时，稍宜虚歇，宜寒极方加绵衣，以
渐加厚，不得一顿便多，惟无寒即已，不得频用大火
烘炙，尤甚损人手足应心。不可以火炙手，引火入心，
使人烦躁。不可就火烘炙食物。冷药不治，热极热药
不治，冷极水就湿，火就燥耳。饮食之味，宜减咸增苦，
以养心气。冬月肾水味咸，恐水克火，心受病耳，故宜
养心。宜居处密室，温煖衣衾，调其饮食，适其寒温。不
可冒触寒风，老人尤甚。恐寒邪感冒，“多为嗽逆、麻痹、
昏眩等疾。”冬月阳气在内，阴气在外，老人多有上热
下冷之患，不宜沐浴，阳气内蕴之时，若加汤火所通，
必出大汗。高年骨肉疏薄，易于感动，多生外疾。不可
早出，以犯霜威。早起服醇酒一杯以御寒，晚服消痰
凉膈之药以平和心气，不令热气上涌。切忌房事。不
可多食炙煿肉、面、馄饨之类。
《云笈七签》云：“冬月夜卧，叩齿三十六通，呼肾神名，以
安肾脏。晨起亦然。”《书》云：“冬时忽大热作，不可忍受，致
生时患。”故曰：“冬伤于汗，春必温病。”〈神名元真〉

又云：“大雪中跣足做事，不可便以热汤浸洗，触寒而
回。寒若未解，不可便吃热汤热食，须少顷方可。”
又云：“冬夜卧被盖太煖，睡觉即张目吐气，以出其积毒，则永无疾。”

又云：“冬卧头向北，有所利益，宜温足冻脑。”

又云：“冬夜不宜以冷物铁石为枕，或焙煖枕之，令人
目暗。”

冬夜漏长，不可多食硬物，并湿软果饼，食干须行百
步，摩腹法摇动令消方睡，不尔后成脚气。

《金匮要略》曰：“冬夜伸足，卧则一身俱煖。”

又曰：“冬三月，勿食猪羊等肾。”

《本草》云：“惟十二月可食芋头，他月食之发病。”

又云：“冬月不宜多食葱，令人发疾。”

《千金方》曰：“冬三月宜服药酒一二杯，立春则止，终身
常尔，百病不生。”

《纂要》曰：“锺乳酒方，服之补骨髓，益气力，逐寒湿。”其方
用地黄八两巨胜子一升，熬捣烂牛膝四两五加皮
四两地骨皮四两桂心二两防风二两仙灵皮三两
锺乳粉五两甘草汤浸三日，更以牛乳一碗，将乳石
入瓷瓶浸过，于饭上蒸之，乳尽倾出，煖水淘净碎研
右诸药为中末，入绢囊盛，浸好醇酒三斗，坛内五日
后可取服之。十月初一日服起，至立春日止。

冬气寒，宜食黍。以热性治其寒，焚炙饮食，并火焙衣
服。

“冬三月，六气十八候，皆正养藏之”，令人当闭精塞神，
以厚敛藏。

《琐碎录》曰：“冬月勿以梨搅热酒饮，令人头旋，不可支
吾。”